《十月五日从兄四弟三侄侍太孺人赏菊亦好园以》
宋代·喻良能

霜天豁澄明，水日共清朗。
西园足甘菊，欢言事幽赏。
板舆奉慈颜，华发森少长。
一笑喜团栾，千枝迷俯仰。
黄英浥露繁，翠蔓缘篱上。
雄蜂与雌蝶，采撷纷还往。
逸兴既中酣，佳致仍外奖。
未多彭泽贤，不羡天随广。
忆昔吏江东，王事困鞅掌。
及令处闾里，暇日娱垲爽。
殽酒虽不丰，献酬非或强。
分韵先阿连，作诗真技痒。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。